Saleuem Keu Guree
Oleh: T.A Sakti
Asslamu’alaikom kawom ngon sampee
Meu’ah lon lakee hormat mulia
Lon ci meulike sikrak-dua-lhee
Nyoe phon lon bri thee bak Cendekia
Le Bapak Fairus bak lon geulakee
LIKE meuteuntee keu rubrik sastra
Ulon meukheun han sang meunyum malee
Budaya layee ka geutem bina
Budaya Aceh saheh that layee
Umpama kayee udep meurana
Cit meung tapreh jan jiteuka watee
Budaya padee tinggai meung nama
Alhamdulillah teuhah teurajee
Budaya layee ubat jih kana
Lam Ceudekia lontuan angkee
Sabab geulakee le redakturnya
PKA Limong tanyoe bandum thee
Cit goh gadoh bee banlheueh di Banda
Tacok seumpeuna bek gadoh euntee
Tasibu “kayee” ngat rijang raya
Keu mukaddimah sep ‘ohnoe dilee
Peugisa ulee ho laen teuma
Keu bhah sikula haba meuteuntee
Punca teurajee lam Cendekia
Bacut tapeugah kisah keu guree
Ureueng leubeh thee akhirat donya
Lambong sikula tamat bak D lhee
Jinoe hai sampee rame sarjana
Ilmee meundidik peunoh lam ulee
Pakar nyang bri thee dalam ngon luwa
Uleh seubab nyan geupeunan guree
Cekgu meuteuntee Guru Sikula
Di Malaysia Cekgu nan guree
Disideh teuntee leubeh seujahtra
Sinoe bak tanyoe tapreh dang watee
Poprintah angkee geubri sijahtra
Nyan sertifikasi tanda nyang teuntee
Guru toe ngon bee udep sijahtra
Saba hai Cekgu dang troh lam pangkee
Kon hanya com bee bit-bit sijahtra
Watee mengajar ngon leupie ulee
Bek laju tra-tree murid neu tampa
Karu di rumoh wajeb ta seubee
Bek sampe gob thee ban sigom donya
Bak pomeurintah lon surung kayee
Supaya geuthee saboh seumpeuna
Neu sareng guru nyang na “ meubulee”
Haba meuteuntee BAKAT geuh beuna
‘Ohnoe meumada Saleuem Keu Guree
Meunye na watee ta sambong teuma
Pat tan meukeunong meu’ah lon lakee
Cit hanjeuet ‘kah-kee” buleuen Puasa!!!
T.A. Sakti
2 Ramadhan 1430
*Sumber: Tabloid CENDEKIA, edisi September 2009, terbitan Dinas Pendidikan, NAD.
ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn kac_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn min_Latn ace_Latn ace_Latn ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn gla_Latn ace_Latn ind_Latn